Тыкуэнхэми иджы ахъшэр къыщыхах
Урысейм и ХъумапIэ банкым и «Мир» картэхэр зыIыгъхэм дяпэкIэ Iэмал яIэнущ абы и дэрэгъу тыкуэнхэм я кассэхэми ахъшэ къыщыхахыну. Кавказ Ищхъэрэм апхуэдэ сату щIапIэ мини 4-м щIигъу щыIэнущ, щIыпIэ жыжьэхэмрэ цIыху мащIэ фIэкIа щымыпсэухэмрэ къызэщIаубыдэу.
Гъатхэпэм и 4-м щыщIэдзауэ а Iэмалыр яIэщ цIыху куэдым. ЗэкIэ зи гугъу ящIыр ХъумапIэ банкым и «Мир» картэхэр зыIыгъхэращ. Мыгувэу абыхэм къахыхьэнущ нэгъуэщI банкхэм я картэхэр зезыхьэхэри.
«Мир» картэхэр зыIыгъхэм абы и дэрэгъу тыкуэнхэм я кассэхэм ахъшэ къыщыхахыну Кавказ Ищхъэрэмрэ Урысей Ипщэмрэ я жылагъуэ 433-м дяпэкIэ Iэмал къащыхукъуэкIащ. Ставрополь крайм и щIыпIэ 70-м, Дагъыстэным — 34-м, Осетие Ищхъэрэ-Аланием — 33-м, Къэбэрдей-Балъкъэрым — 23-м, Къалмыкъым — 18-м, Адыгейм — 12-м, Къэрэшей-Шэрджэсым — 9-м, Шэшэным — 8-м, Ингушым — 3-м апхуэдэхэр щыщыIэщ.
«Дэ набдзэгубдзаплъэу дыхущытщ цIыхухэм дазэрыдэлажьэ щIыкIэм икIи къыхалъхьэ жэрдэмхэмрэ лъэIухэмрэ зэрыдгъэзэщIэным дыхущIокъу, — жеIэ ХъумапIэ банкым и Ипщэ-КъухьэпIэ банкым и унафэщIым и къуэдзэ Безделевэ Ларисэ. — Къуажэ куэдым щыпсэухэм щIэх-щIэхыурэ зыкъытхуагъазэрт «Мир» картэм къыхуралъхьэ ахъшэхэр нэхъ тыншу, банкомат здэщыIэ щIыпIэхэр къалъыхъуэу дэмыту къызэрыхахыфын Iэмал къахуэдгъуэтыну. Нэхъапэм апхуэдэу ящIыфу щытащ Visa, Mastercard картэхэр зыIыгъхэм. Иджы ар «Мир»-р зезыхьэхэми къагъэсэбэпыфынущ».
«Мир» системэм и унэтIыныгъэ нэхъыщхьэхэм ящыщщ цIыхухэм я Iуэхур нэхъ тынш щIыныр икIи жыжьэ мыкIуэу ахъшэ халъхьэфыныр е къыхахыфыныр, — дыщегъэгъуазэ «Мир» системэм и Iэмалхэм зегъэужьынымкIэ унафэщI Точиловэ Марие. — ЩIыпIэ пхыдзахэмрэ цIыху мащIэ щыпсэухэмрэ щыIэ тыкуэнхэм я кассэхэр къагъэсэбэпыну ди клиентхэм Iэмал зэреттым и фIыгъэкIэ ахэр ди картэхэр яIыгъыу нэхъыбэрэ щэхуэну, ахъшэр тыншу зэрагъэкIуэфыну дыщогугъ».
Хьэтау Ислъам.
